Milá pozostalá rodinka Hvožďarová, milý brat senior, milí CZ ECAV v Sobotišti, milí bratia biskupi aj duchovní v službe ECAV  
  
S hlbokým zármutkom v srdci som prijal správu o náhlom odchode vzácneho človeka, verného služobníka brata Rasťa Hvožďaru. V krátkom časovom úseku prichádza ďalšia rana smrti, ktorá pretvára podobu vášho života aj rodiny. Najmä ak odchádza človek, o ktorom pred pár mesiacmi nič nenasvedčovalo, že by nás mal opustiť v tak mladom veku. Nemilá skutočnosť nás upomína na to, že nie sme pánmi svojho života ani smrti a nevieme dňa ani hodiny, kedy sa budeme musieť postaviť pred Syna človeka (L 21,36). To, že nevieme predlžiť svoj život „ani len o lakeť“(Mt 6,27) nás nevedie k strachu a bezmoc­nosti, ak nosíme v srdci nádej, že sme v Božích rukách v chvíľach svojho života i svojej smrti. „Lebo ak žijeme, Pánovi žijeme, ak umierame, Pánovi umierame. A tak či žijeme, či umierame, Pánovi sme. (R 14,8).“  
  
Smútok, ktorý zaplavil vaše i naše srdcia nie je prejavom beznádeje, ale skutočnosti, že nám brat Rasťo bude v tejto časnosti veľmi chýbať, že ostáva po ňom prázdne, nikým z ľudí nahraditeľné miesto. Milí brat senior, milá pozostalá rodinka, viem, akí ste si boli blízki nielen ako súrodenci, ale aj ako spolupracovníci v živote cirkvi. Asi najťažšie momenty v svojom živote prežívajú rodičia, keď sa lúčia so svojimi deťmi. Pre Vás je to o to bolestivejšie, že ste sa pred dvomi týždňami rozlúčili s drahým otcom a dnes s bratom. Uvedomujem si, že naše ľudské slová súcitu sú slabé, aby utíšili Vašu bolesť. Napriek tomu Vám chcem vysloviť slová sústrasti, a ubezpečiť Vás, že aj v týchto ťažkých chvíľach stojím pri vás s pokornou modlitbou. Žiaľ pandemické opatrenia mi nedovolili prísť Vám to povedať osobne. Budem Vás po tieto dni klásť do svojich modlitieb, aby „Boh každého potešenia, ktorý nás potešuje v každom súžení...(2 Kor 1,4)“ bol lekárom vašej ubolenej duše.  
  
Prázdne miesto po Rasťovi zostáva tiež v cirkvi. Chýbať bude nielen veriacim v cirkevnom zbore Sobotište, kde naposledy pôsobil v duchovnej službe našej Evanjelickej a.v. cirkvi, ale tiež medzi duchovnými našej ECAV, v rady ktorých svojou ordináciou vstúpil. Ľúto mi je, že v jeho osobe z ducho­vnej služby odchádza človek, ktorý svojou svedomitou prácou dokázal prinášať Kristovo evanjelium, jeho hodnoty a prejavy lásky. Napriek ľútosti, ktorá sa zmocnila našich sŕdc pri strate vzácneho človeka, som plný nádeje, že Ten, ktorý ho do duchovnej služby povolal a vyzbrojil svojimi hrivnami, vysloví nad Ním slová: „Správne, dobrý a verný sluha, nad málom si bol verný, nad mnohým ťa ustanovím; vojdi v radosť svojho Pána!“ (Mt 25,21).  
  
Milá pozostalá rodinka! Skorý odchod brata Rasťa šokoval mnohých v ECAV. Oči mnohých po tieto dni zvlhli slzami, veď odišiel vzácny mladý človek, váš syn, brat a náš spolubrat v Kristu. Ježiš však na adresu tých, ktorí oplakávali jeho mladý život pri ceste na Golgotu povedal: „...nenariekajte nado mnou. Ale nariekajte radšej nad sebou....Lebo keď toto robia zo zeleným stromom, čo sa bude diať so suchým?“ (L 23,28;31). Týmito slovami vy­jadril to, že tragédiou nie je to, že zomiera mladý človek. Bolesťou z Božieho uhla pohľadu je, keď odíde človek, ktorý nenaplnil Božie poslanie v svojom živote. Jeho život je obrazne povedané suchým, neplodným. Život nášho zosnulého brata Rasťa bol napĺňaný tým najúžasnejším poslaním - priniesť posolstvo evanjelia o zachraňujúcej Božej láske ku každému človeku. Pre toto posolstvo žil, preto sa v nádeji tohto posolstva s ním smieme všetci rozlúčiť. Verím, že Božia láska ma roztiahnutú milostivú náruč aj pre neho.  
  
S úctou a s prianím Božej útechy pre Vaše ranené srdce Vám úprimnú sústrasť vyjadruje

Peter Mihoč

biskup VD ECAV